જો કે, તેમને અલગ રાખવાની બાબતમાં ત્રણ જગ્યાએ છૂટછાટ મળી જાય તેમ હતી! નાનકડા મોશે બેજસ્કીના પલંગ ઉપરની એક ઈંટ ઢીલી હતી! બેજસ્કીની પથારી પર ભાંખોડીયે પડીને પુરુષો રાતોની રાતો દિવાલની આરપાર સંદેશાની આપ-લે કરતા હતા. એ જ રીતે ફેક્ટરીમાં દિવાલની ઉપર એક નાનકડી હવાબારી હતી, જે સ્ત્રીઓના શૌચાલયમાં પડતી હતી. ફેફરબર્ગે એ બારી નીચે ખોખાં ગોઠવીને બેસી શકાય એવી જગ્યા બનાવી લીધી હતી, જ્યાં બેસીને સંદેશાઓની આપ-લે કરી શકાતી હતી. અને છેલ્લે, પુરુષો અને સ્ત્રીઓની અગાસીની વચ્ચે તારની એક જાડી જાળી મૂકેલી હતી. વહેલી સવારે અને મોડી સાંજે જેરેથ દંપતિ અહીં આવીને મળી લેતું હતું; જેમણે આપેલા લાકડાની મદદથી એમેલિયાનું પહેલું બેરેક બંધાયું હતું એ વૃદ્ધ જેરેથ અને વસાહતમાં કરવામાં આવેલી કાર્યવાહી દરમ્યાન જેમણે એમેલિયામાં શરણ માગેલું એ શ્રીમતી જેરેથ! આ અગાસીમાં મળતી વખતે જેરેથ દંપતી એકબીજાને શું પુછતું હશે એ બાબતે કેદીઓ વચ્ચે મજાક ચાલતી હતી. “આજે તને પેટ સાફ આવ્યું કે, ડિઅર?” બર્કેન્યુથી હજુ હમણાં જ આવેલાં, અને મરડાથી પરેશાન શ્રીમતી જેરેથને શ્રીમાન જેરેથ પણ એકબીજાને કંઈક આવું જ કંઈ પુછતા હશેને!